Incident në Oscars, Will Smith godet prezantuesin Chris Rock 
Goditja me shuplakë në fytyrë ndodhi ndërsa komediani i njohur bëri një shaka për stilin e flokëve të gruas së aktorit Will Smith, Jada Pinket Smith.
Fituesi i çmimit Oscar për të aktorin më të mirë, Will Smith goditi me shuplakë në fytyrë prezantuesin e ceremonisë Chris Rock, pas një shakaje që ai bëri me stilin e flokëve të gruas së tij, një moment që tronditi miliona shikues në mbarë botën dhe la hije në historinë e ngjarjes së madhe kulturore. Një shaka e prezantuesit të ceremonisë Oscars me gruan e aktorit Will Smith shkaktoi një moment tronditës në historinë e Akademisë së Çmimeve Oscars. Gjatë prezantimit të fituesit të çmimit Oscar për dokumentarin më të mirë, komediani i njohur Chris Rock po tallej me të famshmit e ulur në rreshtin e parë të teatrit Dolby, ku po zhvillohej ceremonia. Ai bëri shaka edhe me gruan e aktorit Will Smith, aktoren Jada Pinkett Smith. Pinkett Smith nuk e priti mirë shakanë dhe Chris Rock u mundua ta qetësojë atë me një shaka të dytë. Pak sekonda më vonë, Will Smith ngjitet në skenë dhe e godet me shuplakë në fytyrë prezantuesin Rock. Pasi u kthye në vendin e tij, aktori Smith e shau dhe i tha kolegut të tij, që të mos e zinte kurrë në gojë emrin e gruas, ndërsa publiku ngeli i habitur. Pas pak aktori Rock morri veten dhe vazhdoi prezantimin. Jada Pinkett Smith vuan nga një sëmundje e sistemit imunitar që shkakton rënien e flokëve. Will Smith kërkoi falje për reagimin e tij kur mori çmimin e Aktorit më të Mirë për rolin e tij në filmin “King Richard”, që i dedikohet babait të lojtareve të njohura të tenisit Venus dhe Serena Williams.